Diari Oficial de la Generalitat Valenciana


Sumari del DOGV 2839, del 02-10-1996 (1996/839402)

ACORD de 18 de juliol de 1996, de la Comissió Territorial d'Urbanisme, relatiu a la modificació del centre docent del Pla General d'Ordenació Urbana de Benigánim.
------------------------------------------------------------------------------------------------------------------------------------------------------------------

### Dades del document

Número de DOGV
:   2839

Data del DOGV
:   02-10-1996

Secció del DOGV
:   ALTRES DISPOSICIONS

Número del document
:   1996/839402


Data del document
:   18-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de juliol de 1996, de la Comissió Territorial d'Urbanisme, relatiu a la modificació del centre docent del Pla General d'Ordenació Urbana de Benigánim.   
La Comissió Territorial d'Urbanisme de València, en la sessió del dia 18 de juliol de 1996, va adoptar l'acord següent:  
Vist l'expedient tramés per l'Ajuntament de Benigánim sobre la modificació del Pla General relativa a un centre d'Ensenyament Secundari Obligatori, i de conformitat amb els següents:  
Antecedents de fet  
Primer  
El projecte es va sotmetre a informació pública per mitjà d'un acord del Ple de l'Ajuntament, en sessió del dia 15 de febrer de 1996, i, després del pertinent període d'informació pública, en el qual s'hi va presentar una al·legació, aquest òrgan el va aprovar provisionalment el dia 24 de maig de 1996.  
Segon  
El projecte consta de memòria, plànols d'informació i plànols d'ordenació. S'han presentat tres còpies d'aquest projecte, que estan degudament diligenciades.  
Tercer  
La modificació afecta la creació a Benigánim d'un centre d'Ensenyament Secundari Obligatori (ESO).  
Aquest centre es vol instal·lar en uns terrenys propietat de l'Ajuntament situats a les proximitats de l'avinguda de la Pobla del Duc. No obstant això, les determinacions del planejament vigent no permeten l'ús de l'equipament escolar en la mencionada zona.  
Es troba en fase de redacció la revisió del Pla General d'Ordenació Urbana d'aquest municipi, però atesa la urgència de crear aquest centre d'ensenyament, i atesos els tràmits que implica el procediment establit per a l'aprovació definitiva del Pla General, es planeja aquesta modificació que inclou:  
- Els mencionats terrenys de propietat municipal.  
- Els terrenys compresos entre aquests i el nucli urbà consolidat, de manera que es puga garantir l'adequada integració del centre escolar amb el nucli urbà, així com la seua relació amb la xarxa de comunicacions actual i futura i la seua inserció dins de la xarxa primària o estructural de dotacions públiques.  
Segons el projecte presentat, la zona afectada per la modificació comprén una petita part del sòl urbà, una altra de sòl de reserva urbana, avui urbanitzable (segons es desprén de les condicions de l'acord d'aprovació definitiva del Pla General) i, finalment, una altra de sòl rústic (no urbanitzable).  
Quart  
El planejament vigent el constitueix un pla general d'ordenació redactat el desembre de 1974 i aprovat definitivament per la Comissió Provincial d'Urbanisme el dia 19 de juliol de 1978 amb quatre condicions: suprimir l'article 21 de les ordenances, limitar a 2,25 m3/m2 la volumetria en edificació oberta, qualificar de reserva urbana el polígons sense edificació i limitar-ne a 18 metres la profunditat edificable.  
Cinqué  
En l'expedient consta l'informe favorable de la Conselleria d'Educació i Ciència, de 3 de maig de 1996, en què es manifesta la conformitat de la modificació quant a la situació i superfície de la parcel·la proposada per a l'ús educativocultural i quant a les normes urbanístiques reguladores de les condicions d'edificabilitat per a aquesta parcel·la.  
Fonaments de dret  
Primer  
La tramitació de la modificació és correcta, d'acord amb el que estableixen els articles 35 i 38 de la Llei Reguladora de l'Activitat Urbanística.  
Segon  
Dins la zona afectada per la modificació s'han delimitat els següents usos del sòl:  
- Sòl d'ús residencial:  
· En el qual es delimitaria una unitat d'execució.  
En relació a aquesta, no ha quedat justificada la seua delimitació (fonamentalment per l'exclusió d'una part del viari que envolta el centre docent), així com el compliment de les dotacions exigides per l'article 22 de la Llei Reguladora de l'Activitat Urbanística.  
La resta del sòl d'ús residencial es classifica com a sòl urbà, atés el caràcter de sòl consolidat per l'edificació.  
- Sòl d'ús industrial: es manté l'ús que té actualment.  
- Equipament educativocultural: el col·legi quedaria ubicat una part en sòl classificat com a sòl no urbanitzable (11.9000 m2) i una altra en sòl classificat com a urbanitzable. Aquesta ubicació és correcta i té l'informe favorable de la Conselleria competent en matèria d'educació.  
- Espai lliure: es localitza en terrenys classificats com a sòl no urbanitzable.  
Tercer  
No es requereix declaració d'impacte ambiental, ja que no canvia la classificació del sòl no urbanitzable. únicament canvia la qualificació o ús d'aquest (de conformitat amb l'article 28.1.D de la Llei Reguladora de l'Activitat Urbanística.  
Quart  
Pel que fa a la construcció del col·legi d'ensenyament secundari, l'actuació és correcta i respon a una necessitat pública.  
Cinqué  
Es planteja una reordenació de la xarxa viària en el sòl no urbanitzable, amb desviació de la ronda prevista en les normes subsidiàries, de manera que connecte amb la VP-1022 mitjançant una rotonda que s'ha de situar davant del cementeri. En relació a aquesta qüestió, el Servei d'Explotació de Vies i Obres de la Diputació Provincial ha emés un informe, d'11 de juliol de 1996, en què textualment s'indica el següent:  
«La mencionada ordenació comporta la construcció d'una intersecció sobre la variant VP-1022 a més de l'obertura d'un carrer a la mencionada carretera en les proximitats d'un revolts.  
Sense entrar en la idoneïtat de l'emplaçament del centre escolar, que observem que està bastant desconnectat de la població, caldria reconsiderar l'emplaçament de la intersecció dissenyada sobre la carretera, així com l'estructura viària de l'entorn del centre, amb l'establiment d'un disseny que, d'una banda, no cree problemes de seguretat viària i, d'una altra, que servisca com a punt de connexió de planejament viari de la ronda est de la població que intercomunicara les carreteres VP-1022 i VP-1021.»  
Aquestes observacions, de necessària observança, hauran de reflectir-se en la revisió del Pla General, actualment en tramitació. L'objectiu és la coincidència d'aquesta millora d'accessos amb l'entrada en funcionament del centre escolar.  
Sisé  
La Comissió Territorial d'Urbanisme de València és l'òrgan competent per a emetre dictamen resolutori sobre l'aprovació definitiva dels plans general, i de les seues modificacions, de municipis de menys de 50.000 habitants, de conformitat amb el que disposen l'article 38.3 de la Llei Reguladora d'Activitat Urbanística, en relació amb l'article 10.A, per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.  
A la vista d'aquests antecedents, la Comissió Territorial d'Urbanisme de València acorda:  
Aprovar definitivament aquesta modificació sobre la ubicació del centre docent, si bé la revisió del Pla General d'Ordenació Urbana (en tramitació) haurà de recollir les observacions realitzades per la Diputació Provincial en l'informe d'11 de juliol de 1996. Quant a la resta de qüestions s'acorda suspendre l'aprovació definitiva fins que no se solucionen les deficiències existents, tot això relacionat amb la modificació del centre docent del Pla General d'Ordenació Urbana de Benigánim. L'Ajuntament de Benigánim haurà de comunicar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia de la publicació.  
Tot això, sense perjudici que es puga interposar qualsevol altre recurs que es considere pertinent.  
València, 18 de juliol de 1996.- El secretari de la Comissió Territorial d'Urbanisme: José Manuel Palau Navarro.